Șefii fantomaticei Platforme Liberal Conservatoare din Timișoara se întâlnesc în taină la baza de agrement a STPT, unde vin cu mașinile de serviciu (foto)
Ședințe seara, în mare secret, demne de filmele cu Pistruiatu, se țin în fiecare miercuri, de la ora 19, la baza sportivă a STPT, mai exact în sala de protocol și evenimente a Centrului Social Sindical din incinta bazei societății de transport a primăriei.
În ciuda faptului că la lansarea Platformei Liberal Conservatoare număra, în noiembrie 2021, exact 1 100 de membri în Timiș, la aceste întâlniri de taină, după lăsarea întunericului, participă doar "spuma" clubului de chibiți politici, care cel mai probabil reprezintă și nucleul de decizie, în jur de 20 – 30 de persoane.
Cert este că, probabil în lipsa unui sediu, aceștia au ales clădirea Centrului Social Sindical al STPT, unde se adună pentru a dezbate ca la un adevărat club. Adică cu protocol, discuții ce țin două-trei ore. Bineînțeles că la asemenea brainstorming-uri se și fumează înăuntru, deși acest lucru este interzis și prin lege și prin regulamentul de funcționare al bazei.
Cu mașinile de serviciu, la întâlniri politice private
Maestru de ceremonii este consilierul local Raul Ambruș, care vine cu limuzina de lux proprietate personală, însă alți membri vin cu mașinile de serviciu. De exemplu, la ambele întâlniri pe care le-au surprins reporterii Renașterii bănățene, în zilele de 21 februarie și 6 martie 2024, directorul Piețe SA, Mirel Pop a venit cu mașina de serviciu. Cel puțin două mașini aparținând acestei societăți din subordinea Primăriei Timișoara sunt folosite, în afara programului, pentru deplasări în interes personal, la întruniri politice: Dacia Duster a directorului de la Piețe, înmatriculată proaspăt cu numărul TM 26 JTH și autoutilitara Peugeot Expert, înmatriculată cu numărul TM 17 PIA. La "ședința" din 6 martie au mai fost prezente cel puțin două autovehicule, tot Dacia Duster, cu care s-a venit la întâlnire și care aparțin tot unor societăți sau instituții de stat.
Motivul pentru care ședințele se țin la baza STPT pot fi mai multe. Primul ar fi că locul este discret și retras, pe strada Renașterii, în a cărei incintă mai este și parcarea pentru mașinile Direcției de Poliție Locală Timișoara, bazin de înot și terenuri de sport. Clădirea cu etaj în care se întâlnesc membrii Platformei Liberal Conservatoare are funcțiuni mixte, având o sală mare pentru evenimente și protocol, deși în trecut se vorbea despre înființarea acolo a unei baze în care să fie cazați și să ia masa angajații STPT care sunt din alte orașe și nu au unde locui.
"STPT oferă tuturor celor interesați să lucreze pe posturile de conducători auto pentru autobuze și troleibuze și vatmani, și cazare. Avem la Centrul Social, pe strada Renașterii, o clădire în care putem amenaja camere pentru angajați. Există și o bucătărie comună, există dușuri. Este o clădire la cel mai înalt nivel din punct de vedere al dotărilor", declara, în octombrie 2018, directorul STPT de atunci, Nicolae Bitea, care încerca să recruteze șoferi și vatmani, prin măriri de salariu și cazare în locul unde acum se țin ședințe de club politic.
Evident că, fiind vorba de vehicule ale unor societăți publice, care folosesc combustibil din bani publici dar și o clădire a unei societăți publice, am încercat să aflăm de ce se abuzează de bunurile unor societăți ale Primăriei Timișoara pentru scopuri private, "de partid".
I-am scris un mesaj directorului general Piețe SA, Mirel Pop, și l-am întrebat dacă cele două autovehicule au fost folosite la vreo activitate a societății în data de 6 martie 2024, în intervalul orar 18:30 -21:00. Evident că, până la ora publicării acestui material, din partea sa nu am primit niciun fel de răspuns.
Chiriași de partid la centrul sindical – sportiv
Singurul care a răspuns interpelării noastre a fost Patriciu Rușeț, directorul adjunct al STPT, participant și el la întâlnirile de taină. L-am întrebat dacă sala respectivă a fost închiriată vreunei entități sau persoane pentru ziua de 6 martie 2024, seara. Acesta ne-a răspuns printr-un mesaj: "Pentru data de ieri am primit o cerere pentru inchiriere. 100 lei ora fara tva, pret votat de Consiliul de Administratie. Nu trebuie contract".
Ceea ce înseamnă că în baza unei simple chitanțe respectiva locație poate fi închiriată cu ora, de către oricine dorește, dacă primește acordul conducerii STPT. Rușeț nu ne-a mai răspuns și la întrebarea dacă același sistem de închiriere a fost aplicat și la reuniunea din 21 februarie 2024.
Pe site-ul Societății de Transport Public Timișoara sunt afișate tarifele pentru utilizarea Complexului Sportiv și de Agrement, însă acestea se referă doar la jocuri sportive (antrenamente si meciuri oficiale), jocuri sportive de amatori pe terenuri sintetice și evenimente cultural-sportive, tarife închiriere Stadion "Electrica" pentru evenimente / spectacole /concerte, piscine etc. Ultimul apare tariful de închiriere sală de mese (evenimente, congrese, întâlniri): 100 lei/oră fără TVA.
Tot pe portalul oficial al STPT mai scrie că "Menționăm că aceste tarife constituie baza de calcul în stabilirea prețului contractelor de închiriere întocmite ulterior cu fiecare club/asociație sportivă". Nimic despre eventuale nunți, botezuri sau ședințe de partide politice.
La întâlnirea de miercuri, 6 martie 2024, au fost prezente în jur de 20 de persoane, dintre care i-am putut identifica pe consilierul local Raul Ambruș, președinte al Platformei Liberal Conservatoare, pe Mirel Pop, director general la Piețe SA, Patriciu Rușeț, director general adjunct la STPT, Alexandru Paul Afronie, avocatul cu care are contract Piețe SA și este membru în CA al la S.C. Drumuri Municipale S.A. din subordinea Primăriei Timișoara, Andrei Constantin Diaconu, director adjunct la Societatea Drumuri Municipale Timișoara, Sorin Chișe, responsabil cu controlul managerial intern la Piețe SA (un substitut în organigramă pentru funcția de director adjunct) și ale personaje.
Cea mai puternică prezență o au cei de la Piețe SA. Renașterea bănățeană a relatat în aprilie 2023 că în primele luni ale lui 2023, patru dintre membrii Platformei Liberal Conservatoare (PLC) înființate de consilierul local care votează la foc continuu proiectele executivului USR din Primăria Timișoara au fost plantați la SC Piețe SA (Administrația Fritz a plantat un careu de ași liberal-conservatori la Piețe SA)
Un partid fantomă sau unul foarte discret?
Consilierul local Raul Ambruș este un protejat al șefilor USR Timiș, primarul Dominic Fritz și viceprimarul Ruben Lațcău, pentru că după dezertarea din PNL, partid pe a cărui listă a ajuns consilier local în CL Timișoara, a înființat clubul politic "asociația Platforma Liberal Conservatoare" și de atunci votează toate proiectele cot la cot cu cei din USR, uneori fiind votul decisiv pentru a trece diverse hotărâri inițiate de către primar sau de către USR, chiar dacă PNL, PSD și Pro România votează împotrivă. I-am adresat un mesaj scris pentru a afla unde își are sediul Platforma Liberal Conservatoare în Timișoara și unde își ține ședințele, însă Raul Ambruș nu ne-a oferit niciun răspuns.
De altfel, în noiembrie 2021, la alegerile interne ale PNL Timiș, Raul Ambruș a încercat să se impună în fruntea organizației doar că "lovitura de palat" a eșuat. Așa a devenit președintele acestei organizații, care se autointitulează fie asociație politică, fie club politic.
Oficial, Platforma Liberal Conservatoare a fost înființată luna noiembrie 2021 de către consilierul local din Timișoara Raul Ambruș, împreună cu un grup de cinci liberali, inițial membri ai PNL Timiș și, conform organizației, numără peste 1.100 de membri. Ulterior a fost avansată cifra de 500 de persoane, dar oficial nu există nicio dată concretă. "Platforma Liberal Conservatoare este o asociație de tip club liberal, cu personalitate juridică. Orice cetățean poate deveni membru al Platformei sau susținător al acesteia, dacă își manifestă dorința în acest sens și va completa o adeziune on-line", anunțau inițiatorii organizației, în ianuarie 2022.
Tot atunci ei susțineau că au 16 organizații de cartier în Timișoara, organizații de tineret și de seniori și 39 de organizații la nivel de localități. Primul "congres" a avut loc pe 5 iunie 2022, la Sala Capitol, eveniment la care au participat cot la cot, deputatul AUR Ciprian Titi Stoica, primarul USR al Timișoarei, Dominic Fritz, ex-liberalul Claudiu Chira – pe atunci președinte al partidului Forța Dreptei Timiș. La eveniment ar fi participat peste 1000 de persoane, deși Sala Capitol are sub 900 de locuri. Probabil că fanii au mai stat și în picioare sau pe scaune aduse suplimentar. Sau au fost mai puțini. Agenția națională de știri Agerpres scria că au participat 700 de persoane.
Ciudat este că Platforma Liberal Conservatoare nu poate fi găsită în registrul partidelor politice, nici în cel al organizațiilor non-guvernamentale, iar website-ul oficial este…în construcție, cu mesajul "Platforma Liberal Conservatoare se pregateste pentru campania 2024! Revenim in curand!". Deci prea multe date despre această organizație politică nu sunt disponibile public.
Între timp, același grup s-a oficializat sub o altă denumire, semn că numele și branding-ul nu contează, ei căutând doar o alianță sau o absorbție de conjunctură pentru alegerile din 2024, cel mai probabil cu USR Timiș, fiind vorba de un partid nou, de buzunar, doar la nivelul județului Timiș.
Pe 20 septembrie 2023, Tribunalul București admitea înregistrarea în registrul partidelor politice a formațiunii "PARTIDUL LIBERAL TIMIŞ", pentru care s-au prezentat ca și petenți, prin avocat, Ioan Alexandru Mateuț, Dan-Alexandru Stoica și Mirel Pop.